Omsorg i forandring – Perspektiver i sygepleje- og ernæringsforskning
Udkommer 13. august 2026 Omsorgens vilkår har altid været formet af strukturelle, kulturelle og professionelle betingelser. I dag ser vi nye former for kompleksitet, som udfordrer både faglighed, relationer og ansvar i det professionelle omsorgsarbejde. Det, der i mange år har været kerneydelser i velfærdsstatens sundhedsvæsen – personlig pleje og behandling – er i dag under pres fra flere sider. Omsorg i forandring handler om de udfordringer, som den professionelle omsorg i sundhedsvæsenet – særligt sygepleje – møder, og som ofte beskrives som et pres eller en decideret omsorgskrise. Antologien undersøger det spændingsfelt, der opstår, når professionel omsorg – særligt sygepleje – møder nye styringsformer, teknologier, samarbejdsmodeller og forventninger fra både politikere, borgere og pårørende. Ønsket med bogen er at bidrage til en kvalificeret og nuanceret debat om omsorgens vilkår ved at tilbyde både teoretiske perspektiver og konkrete eksempler, der kan anvendes i praksis, uddannelse og ledelse. Bogens fokus er ikke kun på det, der er under forandring. Den fokuserer også på, hvordan faglighed kan udvikles, formidles og forsvares i mødet med de mangeartede krav, der stilles til nutidens sundhedsprofessionelle, der arbejder med omsorg. Gitte Wind, Grete Brorholt, Line Hillersdal og Niels Sandholm har alle været tilknyttet Institut for Sygeplejerske- og Ernæringsuddannelserne ved Københavns Professionshøjskole i perioden 2020-2025.
Grete Brorholt, Line Hillersdal, Niels Sandholm Larsen & Gitte Wind